फोंडेंः फोंडें आनी धारबांदोडें म्हालांत बिरेस्तारा दीसभरांत खूब कडेन पडझड जाली. तळावलेची राखणे वणत कोसळिल्ल्यान वीज आनी उदकाची पायपलायन व्हाळांत कोसळपाचो प्रकार घडलो. फर्मागुडी, बेतोडें, ढवळी, बांदोडें आनी हेर कडेन रस्त्याचेर झाडां पडिल्ल्यान येरादारीचेर परिणाम जालो. दीसभर फोंडें उजो पालोवपी दळाचे आनी वीज खात्याचे कर्मचारी कामांत मग्न आशिल्ले.
 बिरेस्तारा सकाळच्यान सांज मेरेन फोंडें उजो पालोवपी दळाच्या कार्यालयांत वट्ट 10 कडेन पडझडी जाल्ल्याची नोंद जाली.
 फर्मागुडयेर दनपारां मुख्य रस्त्याचेर झाड पडिल्ल्यान फोंडें- पणजी मार्गा वयली येरादारी कांय वेळ बंद जाली. येरादारी पुलिसांनी घडणुकेचे सुवातेर वचून येरादारी बांदोडें मार्गान वळयली. झाडां वांगडा एक लायटीचो खांबो आडवो जालो. फोंडें उजो पालोवपी दळाच्या कर्मचाऱ्यांनी झाड कुशीक काडले उपरांत वीज खात्याच्या कर्मचाऱ्यांनी दुरुस्तीकामाक सुरवात केली.
 उसगांवां मिलिंद प्रभू हांच्या घराचेर जाल्यार उंडीर वाठारांत तुकाराम नायक हांच्या घराचेर झाड पडिल्ल्यान लुकसाण जालें. तशेंच ढवळे, दुर्गाभाट, महालक्ष्मी बांदोडें, उंडीर, केळींनी- उसगांव आनी पेरीगाळ- कवळ्यां वाठारांत रस्त्याचेर झाडां पडलीं. उजो पालोवपी दळाच्या कर्मचाऱ्यांनी घडणुकेचे सुवातेर वचून झाडां कापून कुशीक काडली. तळावले व्हाळाचे कुशीक आशिल्ली राखणे वणत बिरेस्तारा सकाळीं 11. 30 वरांच्या सुमाराक उदकाचे पायपलायनी सयत व्हाळांत पडली. ताका लागून आडपय, दुर्भाट आनी आगापूर वाठारांतली उदका पुरवण बंद जाली. बांदकाम खात्या वतीन दुरुस्तीकामाक सुरवात केली. राती उसरां मेरेन काम पुराय जावपाची शक्यताय आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 